**TÁJÉKOZTATÁS**

**a temető rendjéről**

A temetőben mindenki a hely csendjének, a kegyeletnek megfelelő magatartást köteles tanúsítani.

A temetőben csak a sírok, sírboltok, síremlékek díszítésére szolgáló tárgyak (koszorúk, vázák, mécsesek, gyertyák, stb.) helyezhetők el.

A temetőben a sírokat, az azokon lévő tárgyakat, síremlékeket, a temetőben lévő épületeket, egyéb tárgyakat, fákat, cserjéket, növényzetet beszennyezni, vagy eltávolítani tilos!

A temetőben járművel közlekedni – a mozgáskorlátozottak, az idős, illetve a beteg személyek, továbbá a munkavégzés és a temetési tevékenység céljából behajtó járművek kivételével – tilos.

A temető területén 12 éven aluli gyermek csak felnőtt felügyelete mellett tartózkodhat.

A temető területére kutyát bevinni – a vakvezető kutyák kivételével – tilos.

A temetési helyen túlterjeszkedő, közízlést sértő vagy oda nem illő felirattal ellátott sírjel nem helyezhető el.

A temetőben pad csak az üzemeltető hozzájárulásával, a közlekedés és a szomszédos sír megközelítésének akadályozása nélkül helyezhető el.

A temető területéről síremléket, keresztet, fejfát kivinni – vagyonvédelmi okból – csak a temető üzemeltetőjének történt előzetes bejelentés után szabad.

A temetőben munka csak úgy végezhető, hogy az ne sértse a hozzátartozók és a látogatók kegyeleti érzéseit, ne akadályozza, ne zavarja az elhunyt elbúcsúztatását.

**A temetőben végzendő minden - sírhelyeket, síremlékeket érintő – munkát** (ide nem értve a hozzátartozók részéről történő sírgondozást, a temetési hely növénnyel való beültetését és díszítését) **a munka megkezdése előtt legalább 2 munkanappal, valamint a befejezését követő munkanapon a temető üzemeltetőjének (Majsi Polgármesteri Hivatalban) be kell jelenteni**. **Bejelentés szükséges továbbá az építőanyagnak a temetőbe való beszállításához, továbbá építési vagy bontási munkáknak a temetőben való elvégzéséhez.**

**A bejelentést a munka megrendelője vagy a kivitelező köteles megtenni.**

**Építési törmelék, hulladék és maradék építőanyag a temető területén nem halmozható fel, azt a munkálatok befejeztével el kell szállítani.** Földet elhelyezni csak az erre a célra kijelölt területre lehet!

*A temető rendjének és rendezettségének megőrzése és elősegítése érdekében kérjük a lakosokat és valamennyi érintettet a fenti szabályok betartására!*

A temető üzemeltetője:

Majs Községi Önkormányzat (7783 Majs, Kossuth L. u. 199. Telefon: 06-69/380-101

Fax: 06-69/380-042 E-mail: majs@majs.hu)